Zwelihle-betoger vry op borgtog | Netwerk24
Deur Christina Pitt, News24 10 Augustus 2018 16:37
'n Man wat na bewering 'n polisielid tydens betogings in Zwelihle aangeval het, is Vrydag in die landdroshof in Hermanus op borgtog vrygelaat.
Polisielede sit op 'n koppie wat oor Zwelihle, Hermanus, uitkyk ten tyde van die betogings verlede maand wat dié kusdorp tot stilstand geruk het. Foto: Adrian de Kock
Niekeer Patroos, wat ook van openbare geweld aangekla is, het na bewering die polisielid die aand van 12 Julie aangeval.
Geweld het in die gebied uitgebreek ná 'n leier van die groep Zwelihle Renewal in hegtenis geneem is.
Patroos se werkgewer het hom by die polisie aangemeld nadat hy tussen betogers op die televisie opgemerk is.
Adv. Mafu Masina, namens Patroos, het Vrydag in die hof gesê dat 'n klag van roof teen sy kliënt teruggetrek is, omdat die werkgewer se bewyse teenstrydig was.
"Die senior staatsaanklaer het besluit dat hy (Patroos) niks verkeerd gedoen het wat die roofklag betref nie. Nou bly slegs die klag van openbare geweld oor."
Patroos is op borgtog van R500 vrygelaat, op die voorwaarde dat hy onder huisarres bly en nie aan enige onwettige optrede deelneem nie.